Espanjan kuningaskunnan aloite neuvoston päätöksen 2002/.../YOS tekemiseksi Schengenin tietojärjestelmän eräiden uusien toimintojen käyttöönottamisesta erityisesti terrorismin torjunnassa

(2002/C 160/07)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a ja b alakohdan, 31 artiklan a ja b alakohdan sekä 34 artiklan 2 kohdan c alakohdan,

ottaa huomioon Espanjan kuningaskunnan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Schengenin tietojärjestelmä, jäljempänä "SIS", joka on perustettu tarkastusten asteittaisesta lakkauttamisesta yhteisillä rajoilla 14 päivänä kesäkuuta 1985 tehdyn Schengenin sopimuksen soveltamisesta vuonna 1990 tehdyn yleissopimuksen, jäljempänä "vuoden 1990 Schengen-yleissopimus", IV osaston määräysten mukaisesti, on keskeinen väline osaksi Euroopan unionia sisällytetyn Schengenin säännöstön määräysten soveltamisessa.

(2) Uuden toisen sukupolven Schengenin tietojärjestelmän, jäljempänä "SIS II", kehittämisen on todettu olevan välttämätöntä Euroopan unionin laajentumisen huomioon ottamiseksi ja uusien toimintojen käyttöönoton mahdollistamiseksi tietotekniikan alan viimeisintä kehitystä hyödyntäen, ja tämän uuden järjestelmän kehittäminen on jo aloitettu.

(3) Voimassa olevien säännösten tietyt mukautukset ja tiettyjen uusien toimintojen käyttöönotto voidaan jo toteuttaa SIS:n nykyisen version osalta, erityisesti sellaisten viranomaisten, mukaan lukien Europolin viranomaiset ja Eurojust-yksikön kansalliset jäsenet, joiden tehtävien asianmukainen hoitaminen helpottuisi, jos niillä olisi mahdollisuus tehdä hakuja kyseisiin tietoihin, mahdollisuudesta saada tietynlaisia SIS:ään talletettuja tietoja, sekä niiden kadonneiden esineiden luokkien laajentamisesta, joista voidaan tehdä ilmoitus, samoin kuin henkilötietojen toimittamisen kirjaamisesta.

(4) Laekenissa 14 ja 15 päivänä joulukuuta 2001 kokoontuneen Eurooppa-neuvoston päätelmissä ja erityisesti niiden 17 (terrorismin torjunnan erikoisyksiköiden välinen yhteistyö) ja 43 (Eurojust ja poliisiyhteistyö Europolin osalta) kohdassa sekä 21 päivänä syyskuuta 2001 hyväksytyssä terrorismin vastaisessa toimintasuunnitelmassa viitataan tarpeeseen kehittää SIS:ää ja parantaa sen valmiuksia.

(5) Lisäksi on hyödyllistä antaa säännöksiä Sirene-toimistoista ja niiden toiminnasta jäsenvaltioissa.

(6) Muutokset, jotka tätä varten on tehtävä Schengenin tietojärjestelmää koskeviin Schengenin säännöstön määräyksiin, koostuvat kahdesta osasta: tästä päätöksestä ja neuvoston asetuksesta, joka perustuu Euroopan yhteisön perustamissopimuksen 62, 63 ja 66 artiklaan. Kuten vuoden 1990 Schengenin yleissopimuksen 93 artiklassa määrätään, tämä johtuu siitä, että Schengenin tietojärjestelmän tavoitteena on säilyttää yleinen järjestys ja turvallisuus jäsenvaltioiden alueella, valtion turvallisuus mukaan lukien, ja soveltaa kyseisellä alueella mainitun yleissopimuksen määräyksiä henkilöiden liikkuvuudesta SIS:n kautta yleissopimuksen määräysten mukaisesti toimitettujen tietojen avulla. Koska joitakin vuoden 1990 Schengenin yleissopimuksen määräyksiä on sovellettava samanaikaisesti kummankin tavoitteen saavuttamiseksi, on syytä tehdä kyseisiin määräyksiin samanlaiset muutokset kahdella rinnakkaisella, kumpaankin perussopimukseen perustuvalla säädöksellä. Tämä koskee erityisesti vuoden 1990 Schengenin yleissopimuksen 101 artiklan 1 kappaleen sekä 103 ja 108 artiklan määräyksiin tehtäviä muutoksia.

(7) Tällä päätöksellä ei rajoiteta sellaisen tarpeellisen lainsäädännön myöhempää antamista, jossa kuvataan yksityiskohtaisesti SIS II:n oikeudellinen rakenne, tavoitteet, toiminta ja käyttö, ja johon kuuluvat muun muassa säännöt, joilla määritellään tarkemmin järjestelmään tallennettavien tietojen luokittelu, tietojen tallentamisen tarkoitus ja perusteet, säännöt SIS-tietueiden sisällöstä, ilmoitusten linkittämisestä ja ilmoitusten välisestä yhteensopivuudesta sekä säännöt SIS:n tietoihin pääsystä sekä henkilötietojen suojasta ja niiden valvonnasta.

(8) Tällä päätöksellä kehitetään Islannin ja Norjan osalta niitä Schengenin säännöstön määräyksiä, jotka kuuluvat tietyistä Euroopan unionin neuvoston sekä Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY(3) 1 artiklan G kohdassa tarkoitettuun alaan.

(9) Yhdistynyt kuningaskunta osallistuu tähän päätökseen Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan 5 artiklan sekä Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY(4) 8 artiklan 2 kohdan mukaisesti.

(10) Irlanti osallistuu tähän päätökseen Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan 5 artiklan sekä Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY(5) 6 artiklan 2 kohdan mukaisesti.

(11) Tällä päätöksellä ei rajoiteta niitä järjestelyjä, jotka koskevat Yhdistyneen kuningaskunnan ja Irlannin osittaista osallistumista Schengenin säännöstöön ja jotka on määritelty Yhdistyneen kuningaskunnan osalta päätöksessä 2000/365/EY ja Irlannin osalta päätöksessä 2002/192/EY,

ON PÄÄTTÄNYT SEURAAVAA:

1 artikla

Muutetaan vuoden 1990 Schengenin yleissopimuksen määräyksiä seuraavasti:

1) Lisätään 94 artiklan 3 kappaleeseen kohdat seuraavasti: "k) jos kyseessä on 95 artiklan nojalla tehty ilmoitus: rikoksen tai rikosten laji;

l) jos kyseessä on 95 ja 99 artiklan nojalla tehty ilmoitus: onko kyseinen henkilö paennut säilöönottopaikasta."

2) Muutetaan 99 artiklan 1 kappale seuraavasti: "1. Henkilöitä tai ajoneuvoja, aluksia, ilma-aluksia ja kontteja koskevat tiedot tallennetaan järjestelmään ilmoituksen tehneen jäsenvaltion kansallista lainsäädäntöä noudattaen tarkkailua tai yksittäistä tarkastusta varten 5 kappaleen mukaisesti."

3) Muutetaan 99 artiklan 3 kappaleen viimeinen virke seuraavasti: "Jäsenvaltion, joka tekee ilmoituksen tämän kappaleen nojalla, on tiedotettava siitä asianmukaisesti muille jäsenvaltioille."

4) Muutetaan 100 artiklan 3 kappale seuraavasti: "3. Seuraavat esineluokat ilmoitetaan:

a) varastetut, kavalletut tai muutoin kadonneet moottoriajoneuvot, joiden sylinteritilavuus on yli 50 cc, sekä varastetut, kavalletut tai muutoin kadonneet rekisteröidyt alukset ja ilma-alukset;

b) varastetut, kavalletut tai muutoin kadonneet perävaunut, joiden lastiton paino on yli 750 kg, sekä varastetut, kavalletut tai muutoin kadonneet asuntovaunut ja kontit;

c) varastetut, kavalletut tai muutoin kadonneet tuliaseet;

d) varastetut, kavalletut tai muutoin kadonneet viralliset blanko-asiakirjat;

e) annetut viralliset henkilöllisyystodistukset, matkustusasiakirjat, oleskeluluvat, ajoneuvojen rekisteröintitodistukset ja ajoneuvojen rekisterikilvet, jotka on varastettu, kavallettu tai jotka ovat muutoin kadonneet tai jotka on mitätöity;

f) setelit (rekisteröidyt setelit);

g) haltija-arvopaperit kuten sekit, luottokortit, obligaatiot ja osakkeet, jotka on varastettu, kavallettu tai jotka ovat muutoin kadonneet."

5) Lisätään 101 artiklan 1 kappaleen b kohtaan seuraava: "ja oikeudelliseen valvontaan".

6) Lisätään artiklat seuraavasti: " 101 a artikla

1. Euroopan poliisivirastolla (Europol) on oikeus päästä Schengenin tietojärjestelmään 95, 99 ja 100 artiklan mukaisesti tallennettuihin tietoihin ja tehdä niihin hakuja.

2. Europol voi hakea vain tehtäviensä hoitamisen edellyttämiä tietoja.

3. Neuvosto varmistaa, että Europol sitoutuu:

a) rekisteröimään kaikki suorittamansa haut ja kaikki tapaukset, joissa se on käyttänyt saamiaan tietoja;

b) olemaan yhdistämättä niitä Schengenin tietojärjestelmän osia, joihin sillä on pääsy, mihinkään Europolin käyttämään tai Europolissa käytettyyn, tietojen keräämiseen tai käsittelyyn tarkoitettuun tietokonejärjestelmään, ja olemaan lataamatta verkon kautta mitään tietojärjestelmän osia;

c) rajoittamaan oikeuden päästä Schengenin tietojärjestelmään tallennettuihin tietoihin koskemaan vain erityisluvan saaneita Europolin henkilöstön jäseniä;

d) olemaan siirtämättä mitään tietoja, joihin Europolilla on pääsy, mihinkään kolmanteen valtioon tai kolmanteen elimeen ilman sen jäsenvaltion nimenomaista ennakkosuostumusta, joka on tallentanut kyseiset tiedot järjestelmään;

e) toteuttamaan 118 artiklassa kuvatut toimenpiteet;

f) sallimaan sen, että Europol-yleissopimuksen 24 artiklalla perustettu yhteinen valvontaviranomainen valvoo Europolin toimia tämän käyttäessä oikeuttaan päästä Schengenin tietojärjestelmään tallennettuihin tietoihin ja tehdä niihin hakuja.

101 b artikla

1. Eurojust-yksikön kansallisilla jäsenillä on oikeus päästä Schengenin tietojärjestelmään 95 ja 98 artiklan mukaisesti tallennettuihin tietoihin ja tehdä niihin hakuja.

2. Heillä on tämä oikeus ainoastaan niiden tehtävien hoitamista varten, jotka heille kuuluvat Eurojust-yksikön kansallisina jäseninä.

3. Heidän on käytettävä tätä oikeuttaan 108 artiklan 1 kappaleessa tarkoitetun viranomaisen välityksellä, joka vastaa heidän jäsenvaltionsa Schengenin tietojärjestelmän kansallisesta osasta, heihin sovelletaan kyseisen jäsenvaltion henkilötietojen suojaa koskevia lakeja ja he ovat vastuussa kyseisten tietojen laittomasta käsittelystä tai käytöstä.

4. Tässä artiklassa Eurojust-yksikön kansallisille jäsenille annettuja oikeuksia ei laajenneta Eurojust-yksikön henkilöstöön."

7) Muutetaan 103 artikla seuraavasti: " 103 artikla

Kukin jäsenvaltio varmistaa, että tiedostoa hallinnoiva viranomainen rekisteröi jokaisen henkilötietojen toimituksen Schengenin tietojärjestelmän kansalliseen osaan haun hyväksyttävyyden valvomiseksi. Rekisteröintiä voidaan käyttää ainoastaan tähän tarkoitukseen ja se on hävitettävä viimeistään vuoden kuluttua siitä, kun se on rekisteröity."

8) Lisätään 108 artiklaan kappale seuraavasti: "5. Jäsenvaltiot vaihtavat tähän tarkoitukseen nimettyjen viranomaisten (Sirene) välityksellä kaikki tiedot, jotka tarvitaan ilmoitusten tekemisen yhteydessä ja joiden avulla voidaan toteuttaa asianmukaiset toimet tapauksissa, joissa Schengenin tietojärjestelmään tehtyjen hakujen tuloksena löytyy henkilöitä tai esineitä, joita koskevia tietoja on tallennettu järjestelmään."

9) Muutetaan 113 artikla seuraavasti:

- lisätään 1 kappaleeseen virke seuraavasti: "Kontteihin, rekisteröityihin aluksiin ja ilma-aluksiin liittyviä tietoja säilytetään myös enintään kolme vuotta"

- lisätään kappale seuraavasti: "3. Henkilötietoja, joita 108 artiklan 5 kappaleessa tarkoitetuilla viranomaisilla on tiedostoissa kyseisen kohdan nojalla toteutetun tietojen vaihdon tuloksena, säilytetään ainoastaan niin kauan kuin on välttämätöntä niiden tavoitteiden saavuttamiseksi, joita varten ne on toimitettu. Ne on joka tapauksessa poistettava viimeistään yhden vuoden kuluttua siitä, kun asianomaista henkilöä koskeva yksi tai useampi ilmoitus on poistettu Schengenin tietojärjestelmästä."

2 artikla

1. Tämä päätös tulee voimaan yhdeksäntenäkymmenentenä päivänä sen jälkeen, kun se on julkaistu virallisessa lehdessä.

2. Tämän päätöksen 1 artiklan 1, 2, 4 ja 6 kohta pannaan kuitenkin täytäntöön ajankohdasta, jonka neuvosto vahvistaa yksimielisesti sen jälkeen, kun se on varmistanut, että jäsenvaltiot ovat täyttäneet niiden soveltamiseksi välttämättömät edellytykset.

Neuvosto voi päättää täytäntöönpanon osalta eri ajankohdat seuraavasti:

- 1 artiklan 1, 2 ja 4 kohta,

- 1 artiklan 6 kohta, uusi 101 a artikla,

- 1 artiklan 6 kohta, uusi 101 b artikla,

3. Neuvoston 2 kohdan mukaisesti tekemät päätökset julkaistaan virallisessa lehdessä.

Tehty ...

Neuvoston puolesta

Puheenjohtaja

...

(1) EYVL C ...

(2) Lausunto annettu ... (ei vielä julkaistu virallisessa lehdessä).

(3) EYVL L 176, 10.7.1999, s. 31.

(4) EYVL L 131, 1.6.2000, s. 43.

(5) EYVL L 64, 7.3.2002, s. 20.